KCE-HANA ควงคู่ดีดบวก! โบรกฯชี้ขึ้นตามดัชนี Nasdaq-ดีมานด์สินค้าแกร่ง
KCE-HANA ควงคู่บวก! โบรกฯชี้ขึ้นตามดัชนี Nasdaq ฟื้น รับดีมานด์สินค้ายังดีต่อเนื่อง แม้ว่าอาจจะติดปัญหาเรื่องของการขาดแคลนชิ้นส่วนบ้าง แต่ปัจจัยพื้นฐานยังไม่มีการเปลี่ยนแปลง
1 ก.พ. 2565

ผู้สื่อข่าวรายงานว่าวันนี้ (1 ก.พ. 2565) ณ เวลา 10:54 น. ราคาหุ้นกลุ่มอิเล็กทรอนิกส์ปรับตัวขึ้น นำโดยราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ระดับ 74.50 บาท เพิ่มขึ้น 2.75 บาท หรือ 3.83% โดยทำจุดสูงสุดที่ 75.25 บาท และทำจุดต่ำสุดที่ 73.00บาท ด้วยมูลค่าการซื้อขาย 819.01 ล้านบาท
ขณะเดียวกันราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA อยู่ที่ระดับ 72.75 บาท เพิ่มขึ้น 3.25 บาท หรือ 4.68% โดยทำจุดสูงสุดที่ 73.00 บาท และทำจุดต่ำสุดที่ 70.50 บาท ด้วยมูลค่าการซื้อขาย 676.40 ล้านบาท
นางสาวนารี อภิเศวตกานต์ ผู้ช่วยกรรมการผู้จัดการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า วันนี้ปรับเพิ่มขึ้นในทิศทางเดียวกับดัชนี Nasdaq ที่ปรับตัวขึ้นมาอย่างต่อเนื่องตั้งแต่สัปดาห์ก่อน หลังจากก่อนหน้านี้ปรับตัวลดลงไปค่อนข้างมากจากความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด)
อีกทั้งประกอบกับทิศทางคำสั่งซื้อสินค้ายังมีดีมานด์เข้ามาอย่างต่อเนื่อง แม้ว่าอาจจะติดปัญหาเรื่องของการขาดแคลนชิ้นส่วนบ้าง แต่ปัจจัยพื้นฐานยังไม่มีการเปลี่ยนแปลง